Steina (Wutach)
D Steina isch èn Fluss, wo uff dè Höchi vom Süèdschwarzwald, im dünn bsidlètè Gebièt zwischè Lènzkirch un Schluchsee nördlich vo Roothuus, Gmeind Grõõfèhuusè entschpringt un zwischè Lauchringè un Waldshuèt-Düèngè i d Wuètè mündet.

Geografy un Topografy 
D Steina entschpringt i dè Hochwälder vom Süèdschwarzwald öppè 2,5 km nordöschtlich vo dè Ortschaft Schluchsee uff èrè Höchi vo übber 1060 m ü. NN. Scho nõch öppè 2 km lyt s Flussbett in èm beachtlichè Dal von fascht 100 m Düèfi. Dè witere stark gwundene Volauf blybt fascht bis zu dè Mündig in èm düèfè Dalyschnitt mit znägscht mäßig gächè bewaldetè Haaldè un einzelnè Auè. Im unterè Lauf vom Fluss zwischè Untermettingè un Detzlè schnydet s Dal d Uusläufer vom Grundgebirge vom Süèdschwarzwald, wa sich in èm bis zuè nèrè Schlucht voèngendè Dal mit steilè Felswänd manifeschtyrt. Am Uusgang vo sèllèrè Schlucht wittet sich s Dal obberhalb vo Detzlè un lauft mit ènèm ebènè, abber schmalè Dalboddè bis Unterlauchringè uus. Nördlich vo Unterlauchringè, dört vo Breitèfäld vom letschtè Zipfel vo dè rächtè Steinahaaldè obbè abbè grüèßt, gòt s Steinadal im Wuètèdal uff, d Steina flǜeßt übber dè Lauffè-Bord gegèübber vo dè Lauffèmülli gu Düèngè abbè, wo si im öschtliche Düèngemer Stadtgebièt i d Wuètè mündet. D Steina gòt also vom Schluchsee im Hochschwarzwald durch dè Südschwarzwald (fascht) bis zum Hochrhy abbè.

Vosickerig 
Am Übbergang vo dè Steina i s Tal vo dè Wuètè, öppè 1 km vo dè Mündig, volauft s Flussbett übber è porösi un uusgwascheni Muschelkalch-Formation, in dèrè èn Deil vom Wasser vosickeret. Bi Nidrigwasser ka èn Abschnitt vom Fluss ganz drochè keiè. Dè Deil vom vosickerètè Wasser, wellè nimmi i dè Fluss zrugg flüèßt, wörd Deil vom großè Grundwasserschtrom im Chläggidal. I dè Kysablagerungè vom Chläggi-Rhydal ( Rhyvolauf i dè  Mindel-Riß-Zwischeneiszeit ), wo uff dè Muschelkalch folgè düèn, trifft s Sickerwasser vo dè Steina uff s Grundwasser vo dè Wuètè un flüèßt unter dè yszitlichè Kysablagerungè vom Bürgerwald (ca. 400 m ü. NN) durrè, um i Ettikon, Gmeind Küssaberg, s hütigè Rhydal z erreichè.

Vokeerserschlièßig 
Durch s Dal vo dè Steina füürt d Landstrõß 159 vo dè B 34 z Waldshuèt-Düèngè bis zu dè Steinasägi, Gmeind Bõõdorf, wo si uffgnõ wörd vo dè L 170, diè vo Bõõdorf kunnt un s Steinadal durchquert. Diè rèschtlichè ca. 9 km vom Dal wörd dè Bach fascht uff dè ganzè Längi von èrè Gmeindestrõß begleitet, wo abber nu deilwys für dè öffentliche Kraftfahrzüügvokeer freigää isch.

Burgè im Steinadal 

S Dal vo dè Steina isch im Mittelaalter wegè sinerè Laag am Übbergang von Schwarzwald zum Chläggi strategisch für dè Bau vo Burgè intressant gsi. Folgendi Burgruinè liget im Dal vo dè Steina:
 Burgruinè Kränkingè (ca. 1 km öschtlich vom Stadtdeil Krenkingè, Stadt Waldshuèt-Düèngè)Lage: 
 Burgruinè Roggèbach (ca. 1,7 km süèdweschtlich vom Stadtdeil Wittlèkofè, Stadt Bõõdorf)Lage: 
 Burgruinè Steinegg (ca. 1,5 km süèdweschtlich vom Stadtdeil Wittlekofen, Stadt Bõõdorf)Lage:

Bildergallery

Weblink 

Schwarzwald
Fluss im Schwarzwald
Wuete